CELEX: 
Language: el
Date: 2020-10-13 00:00:00
Title: ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΕ) αριθ. 360/2012 όσον αφορά την παράταση της περιόδου εφαρμογής του και μια χρονικά περιορισμένη παρέκκλιση για τις προβληματικές επιχειρήσεις ώστε να ληφθεί υπόψη ο αντίκτυπος της πανδημίας COVID-19

ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.10.2020
            
            
               για την τροποποίηση του κανονισμού (ΕΕ) αριθ. 360/2012 όσον αφορά την παράταση της περιόδου εφαρμογής του και μια χρονικά περιορισμένη παρέκκλιση για τις προβληματικές επιχειρήσεις ώστε να ληφθεί υπόψη ο αντίκτυπος της πανδημίας COVID-19
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2015/1588 του Συμβουλίου, της 13ης Ιουλίου 2015, για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες οριζόντιων κρατικών ενισχύσεων
                  1
               , και ιδίως το άρθρο 2 παράγραφος 1,
            
            
               Κατόπιν διαβούλευσης με τη συμβουλευτική επιτροπή για τις κρατικές ενισχύσεις,
            
            
               Εκτιμώντας τα ακόλουθα:
            
            
               (1)Δυνάμει του κανονισμού (ΕΕ) αριθ. 360/2012 της Επιτροπής
                  2
               , οι ενισχύσεις κάτω ενός ορισμένου ορίου που χορηγούνται σε επιχειρήσεις για την παροχή υπηρεσιών γενικού οικονομικού συμφέροντος θεωρείται ότι δεν ανταποκρίνονται σε όλα τα κριτήρια του άρθρου 107 παράγραφος 1 της Συνθήκης και, συνεπώς, δεν υπόκεινται στην υποχρέωση κοινοποίησης που προβλέπεται στο άρθρο 108 παράγραφος 3 της Συνθήκης, εφόσον πληρούνται ορισμένες προϋποθέσεις.
            
            
               (2)Η ισχύς του κανονισμού (ΕΕ) αριθ. 360/2012 λήγει στις 31 Δεκεμβρίου 2020.
            
            
               (3)Είναι αναγκαίο να εξασφαλιστεί προβλεψιμότητα και ασφάλεια δικαίου, ενώ παράλληλα θα προετοιμάζεται η ενδεχόμενη μελλοντική επικαιροποίηση του κανονισμού (ΕΕ) αριθ. 360/2012, σε ευθυγράμμιση με την ενδεχόμενη μελλοντική επικαιροποίηση του κανονισμού (ΕΕ) αριθ. 1407/2013 της Επιτροπής
                  3
               .
            
            
               (4)Επομένως, κατά πρώτον, η περίοδος εφαρμογής του κανονισμού (ΕΕ) αριθ. 360/2012 θα πρέπει να παραταθεί. Σε δεύτερο στάδιο, σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας, θα πρέπει να αξιολογηθούν ο κανονισμός (ΕΕ) αριθ. 360/2012 και οι άλλοι κανόνες για τις ΥΓΟΣ που καθορίζονται στην απόφαση της Επιτροπής της 20ής Δεκεμβρίου 2012
                  4
               , στην ανακοίνωση της Επιτροπής σχετικά με την εφαρμογή των κανόνων της Ευρωπαϊκής Ένωσης για τις κρατικές ενισχύσεις στην αντιστάθμιση για παροχή δημόσιας υπηρεσίας γενικού οικονομικού συμφέροντος
                  5
                και στην ανακοίνωση της Επιτροπής — Πλαίσιο της Ευρωπαϊκής Ένωσης για τις κρατικές ενισχύσεις υπό μορφή αντιστάθμισης για την παροχή δημόσιας υπηρεσίας (2011)
                  6
               , στο μέτρο που έχουν εφαρμογή στις υπηρεσίες υγείας και τις κοινωνικές υπηρεσίες. Η Επιτροπή δρομολόγησε την αξιολόγηση των εν λόγω κανόνων ήδη τον Ιούνιο του 2019. Η παράταση του κανονισμού 360/2012 θα πρέπει να επιτρέπει στην Επιτροπή να λάβει υπόψη τα αποτελέσματα του ελέγχου καταλληλότητας, ο οποίος καλύπτει επίσης τον κανονισμό (ΕΕ) αριθ. 1407/2013. Ως εκ τούτου, η διάρκεια της παράτασης του κανονισμού (ΕΕ) αριθ. 360/2012 θα πρέπει να ευθυγραμμιστεί με τη διάρκεια της παράτασης του κανονισμού (ΕΕ) αριθ. 1407/2013. Η παράταση αυτή θα επιτρέψει στην Επιτροπή να σχηματίσει πληρέστερη εικόνα του τρόπου με τον οποίο λειτουργούν από κοινού τα διάφορα στοιχεία των δύο κανονισμών. Ο χρονικός περιορισμός της παράτασης θα πρέπει να συμβάλει στην παροχή ασφάλειας δικαίου στις επιχειρήσεις στις οποίες έχει ανατεθεί η παροχή ΥΓΟΣ και δεν θα πρέπει να προκαλέσει αύξηση του διοικητικού φόρτου, δεδομένου ότι τα μέτρα αντιστάθμισης που δεν υπερβαίνουν τις 500 000 EUR για οποιαδήποτε περίοδο τριών οικονομικών ετών τα οποία χορηγούνται σε επιχειρήσεις που παρέχουν ΥΓΟΣ θα εξακολουθήσουν να θεωρούνται ως μη συνιστώντα κρατική ενίσχυση.
            
            
               (5)Επομένως, η περίοδος εφαρμογής του κανονισμού (ΕΕ) αριθ. 360/2012 θα πρέπει να παραταθεί κατά τρία έτη, μέχρι τις 31 Δεκεμβρίου 2023. 
            
            
               (6)Λαμβανομένων υπόψη των οικονομικών και χρηματοπιστωτικών συνεπειών που έχει για τις επιχειρήσεις η έξαρση της COVID-19, και για να εξασφαλιστεί η συνοχή με τα γενικά μέτρα πολιτικής που εγκρίθηκαν από την Επιτροπή, ιδίως κατά την περίοδο 2020-2021, είναι αναγκαίο οι επιχειρήσεις που κατέστησαν προβληματικές συνεπεία της έξαρσης της COVID-19 να παραμείνουν επιλέξιμες βάσει του κανονισμού (ΕΕ) αριθ. 360/2012 για περιορισμένο χρονικό διάστημα. 
            
            
               (7)Ως εκ τούτου, ο κανονισμός (ΕΕ) αριθ. 360/2012 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 360/2012 τροποποιείται ως εξής:
            
         
         
            
               α)
                     Στο άρθρο 1, παρεμβάλλεται η ακόλουθη παράγραφος 2α: 
            
            
               «2α. Κατά παρέκκλιση από την παράγραφο 2 στοιχείο η), ο παρών κανονισμός εφαρμόζεται σε επιχειρήσεις που δεν ήταν προβληματικές την 31η Δεκεμβρίου 2019 αλλά κατέστησαν προβληματικές την περίοδο από την 1η Ιανουαρίου 2020 έως τις 30 Ιουνίου 2021.»
            
            
               β)
                     Στο άρθρο 5, το δεύτερο εδάφιο αντικαθίσταται από το ακόλουθο κείμενο:
            
            
               «Εφαρμόζεται μέχρι τις 31 Δεκεμβρίου 2023».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.10.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 248 της 24.9.2015, σ. 1.
               
               
                  
                     (2)
                  
                        Κανονισμός (ΕΕ) αριθ. 360/2012 της Επιτροπής, της 25ης Απριλίου 2012, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας οι οποίες χορηγούνται σε επιχειρήσεις που παρέχουν υπηρεσίες γενικού οικονομικού συμφέροντος (ΕΕ L 114 της 26.4.2012, σ. 8).
               
               
                  
                     (3)
                  
                        Κανονισμός (ΕΕ) αριθ. 1407/2013 της Επιτροπής, της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (ΕΕ L 352 της 24.12.2013, σ. 1).
               
               
                  
                     (4)
                  
                        Απόφαση της Επιτροπής, της 20ής Δεκεμβρίου 2012, σχετικά με την εφαρμογή του άρθρου 106 παράγραφος 2 της Συνθήκης για τη λειτουργία της Ευρωπαϊκής Ένωσης στις κρατικές ενισχύσεις υπό μορφή αντιστάθμισης για την παροχή δημόσιας υπηρεσίας που χορηγούνται σε ορισμένες επιχειρήσεις επιφορτισμένες με τη διαχείριση υπηρεσιών γενικού οικονομικού συμφέροντος, C(2011) 9380, (ΕΕ L 7 της 11.1.2012, σ. 3).
               
               
                  
                     (5)
                  
                        ΕΕ C 8 της 11.1.2012, σ. 4.
               
               
                  
                     (6)
                  
                        ΕΕ C 8 της 11.1.2012, σ. 15.